|  |  |
| --- | --- |
| futer logo | ПРАВИЛНИК **О УТВРЂИВАЊУ ПРОГРАМА МОНИТОРИНГА ЗДРАВСТВЕНЕ ИСПРАВНОСТИ ПРЕДМЕТА ОПШТЕ УПОТРЕБЕ ЗА 2025. ГОДИНУ** ("Сл. гласник РС, бр. 53/2025) |

ПРОГРАМ
МОНИТОРИНГА ЗДРАВСТВЕНЕ ИСПРАВНОСТИ ПРЕДМЕТА ОПШТЕ УПОТРЕБЕ ЗА 2025. ГОДИНУ

**I. Потребна средства за финансирање Програма мониторинга**

За спровођење Програма мониторинга здравствене исправности предмета опште употребе, средства су обезбеђена у буџету Републике Србије за 2025. годину, на разделу 27 – Министарство здравља, Програм 1801 – Уређење и надзор у области здравства, Програмска активност 0003 – Санитарни надзор, економска класификација 465 – Остале дотације и трансфери, у износу од 53.300.000,00 динара, од чега за Програм мониторинга здравствене исправности предмета опште употребе у износу од 26.648.696,00 динара.

**II. Мере које ће се предузети у случају присуства физичких, хемијских и биолошких контаминената и других неусаглашености**

У случају да се утврди присуство физичких, хемијских и биолошких контаминената, односно неусаглашености са прописаним вредностима и других неусаглашености, надлежни орган спроводи и то:

1) активности како би се осигурало да субјекат у пословању предметима опште употребе исправи недостатак, узимајући у обзир природу неусаглашености и претходне случајеве неусаглашености истог субјекта у пословању;

2) мере, укључујући узимање службеног узорка, за које се сматра да су потребне како би се осигурала здравствена исправност предмета опште употребе или усаглашеност са прописима о предметима опште употребе;

3) забране промета;

4) мере којима се привремено забрањује употреба објекта, просторија, опреме на одређени временски период;

5) друге мере и предузимају друге одговарајуће радње.

**III. Структура органа и организација за спровођење програма**

Програм мониторинга спроводи министарство надлежно за послове здравља преко института и завода за јавно здравље у сарадњи са санитарном инспекцијом.

Лабораторијска испитивања из Програма мониторинга врше овлашћене лабораторије института и завода за јавно здравље.

**IV. Други параметри од значаја за спровођење Програма мониторинга**

*1. План мониторинга*

План мониторинга којим се одређује врста анализа, врста предмета опште употребе која ће се анализирати, број узорака који ће се користити приликом анализе, дат је у Табели 1 – План мониторинга предмета опште употребе за 2025. годину.

**Табела 1.**План мониторинга предмета опште употребе за 2025. годину

|  |
| --- |
| План мониторинга предмета опште употребе за 2025. годину |
| Институти и заводи за јавно здравље (мрежа) |
| Редни број | Предмет испитивања | Опасност | Место узорковања | Укупан број узорака | Динамика узорковања по кварталима (К) у 2025. години | Параметри испитивања |
| 1. | Играчке израђене делом или целокупно од меког полимерног материјала | Неправилности у декларацији, одступања од садржаја омекшивача | Промет, складиштење, укључујући магацине готових производа произвођача | 846 | 2,3 | Преглед декларације (назив и врста играчке, навод серије, навод серијског броја или броја модела, навод имена и адресе произвођача и увозника, навод упозорења и упутства за употребу и одржавање на српском језику, навод адекватности за узраст, навод српског знака усаглашености); садржај фталата ((DEHP (Di etil heksil ftalat),BBP (Benzil butil ftalat),DBP (Di butil ftalat), DnOP (di-n-oktil ftalat),DINP (Di izononil ftalat), DIDP (Di izodecil ftalat), DIBP (Di izobutil ftalat)) |
| 2. | Играчке од тврдог полимерног материјала,намењене деци млађој од 36 месеци | Неправилности у декларисању, одступања у погледу захтева за физичко механичка својства | Промет, складиштење, укључујући магацине готових производа произвођача | 340 | 2,3 | Преглед декларације (назив и врста играчке, навод серије, навод серијског броја или броја модела, навод имена и адресе произвођача и увозника, навод упозорења и упутства за употребу и одржавање на српском језику, навод адекватности за узраст, навод српског знака усаглашености); физичка и механичка својства |
| 3. | Играчке: течност (сапуница) за прављење мехурића | Неправилности у декларисању, одступања у садржају хемикалија | Промет, складиштење, укључујући магацине готових производа произвођача | 58 | 2,3 | Преглед декларације (назив и врста играчке, навод серије, навод серијског броја или броја модела, навод имена и адресе произвођача и увозника, навод упозорења и упутства за употребу и одржавање на српском језику, навод адекватности за узраст, навод српског знака усаглашености); садржај формалдехида |
| 4. | Maтeриjaли и прeдмeти у кoнтaкту сa хрaнoм: емајлирано, керамичко, порцуланско, глинено посуђе и прибор | Одступања у погледу физичких карактеристика; одступања у миграцији метала | Промет, складиштење, укључујући магацине готових производа произвођача | 594 | 2.3 | Визуелни преглед; миграција олова; миграција кадмијума |
| 5. | Козметички производи који дуже остају на кожи | Неправилности у декларацији, одступање од садржаја конзерванаса, микробиолошка неисправност | Промет, складиштење, укључујући магацине готових производа произвођача | 190 | 2,3 | Преглед декларације (укључује и увид у састав у погледу супстанци чија је употреба забрањена у козметичким производима и супстанци које козметички производи не смеју да садрже изузев под наведеним ограничењима и условима); садржај конзерванаса (На-бензоат, К-сорбат, феноксиетанол, метилпарабен, етилпарабен, пропилпарабен, бутилпарабен, метил-изо-тиазолинон, хлор-метил-изо-тиазолинон), формалдехид;укупан број аеробних мезофилних бактерија, укупан број квасница и плесни, Staphylococcus aureus, Pseudomonas aeruginosa, Е. coli, Candida albicans |
| 6. | Козметички производи који се после краћег времена одстрањују са коже | Неправилности у декларацији, одступање од садржаја конзерванаса, микробиолошка неисправност | Промет, складиштење, укључујући магацине готових производа произвођача | 222 | 2,3 | преглед декларације (укључује и увид у састав у погледу супстанци чија је употреба забрањена у козметичким производима и супстанци које козметички производи не смеју да садрже изузев под наведеним ограничењима и условима); садржај конзерванаса (На-бензоат, К-сорбат, феноксиетанол, метилпарабен, етилпарабен, пропилпарабен, бутилпарабен, метил-изо-тиазолинон, хлор-метил-изо-тиазолинон), формалдехид; укупан број аеробних мезофилних бактерија, укупан број квасница и плесни, Staphylococcus aureus, Pseudomonas aeruginosa, Е. coli, Candida albicans |

*2. Узимање, обележавање, чување и транспорт узорка*

2.1. Одређивање броја узорака, врсте испитивања и начина извештавања

Број узорака и врсту испитивања на нивоу управног округа, одређује надлежни орган у складу са Табелом 1. овог програма. Извештај о спровођењу Плана мониторинга доставља се надлежном органу на кварталном нивоу у форми збирне табеле чија је садржина дата у Табели 2 – Извештај о спровођењу Плана мониторинга предмета опште употребе.

2.2. Узимање узорака

Узимање узорака предмета опште употребе за потребе спровођења мониторинга обавља санитарна инспекција у сарадњи са овлашћеним лабораторијама института/завода за јавно здравље за испитивање узорака у оквиру мониторинга предмета опште употребе. Службени узорак узима се у складу са условима који су прописани у овом одељку. У случају да се утврди присуство микробиолошких, хемијских и биолошких опасности, спроводи се службена контрола. Узорци за микробиолошка испитивања узимају се асептично помоћу стерилног прибора, у стерилне посуде/стерилне кесе, водећи рачуна да не дође до контаминације узорка из околине и/или са површине амбалаже. Узорци за хемијска испитивања пакују се у паковања која су хемијски неутрална.

2.3. Обележавање узорака

Предмети опште употребе узорковани у мониторингу се обележавају одговарајућом ознаком и достављају институту/заводу за јавно здравље на анализу, уз Записник, чија је садржина дата у Табели 3 – Записник о узимању узорака предмета опште употребе.

У институту/заводу за јавно здравље се приликом пријема узорка на анализе попуњава записник о пријему узорка, чија је садржина дата у Табели 4 – Попуњени записник о пријему узорка доставља се санитарном инспектору који је спровео узорковање.

2.4. Чување и транспорт свих врста узорака

Чување и транспорт узорака до почетка лабораторијских испитивања треба да буде такав да не дође до промена интегритета узорка, контаминације узорка, промене његових сензорских карактеристика. Узорци за микробилошка испитивања транспортују се на начин да транспортна посуда и/или возило за транспорт одржавају температуру до +4°C. Транспорт и чување узорака до почетка испитивања у лабораторији спроводи се у складу са добром лабораторијском праксом.

2.5. Узорковање у промету, укључујући магацине готових производа произвођача

Узорковање предмета опште употребе у промету, укључујући магацине готових производа произвођача врши се узимањем узорка кога чини једна јединица оригинално запакованог предмета опште употребе или количина која је потребна за вршење одређених испитивања.

*3. Испитивање узорака предмета опште употребе*

Испитивање узорака предмета опште употребе у оквиру Програма мониторинга врши се у институтима/заводима за јавно здравље. Резултати испитивања се достављају надлежном органу без одлагања, а најкасније до 14 дана од дана узорковања. У току спровођења Програма мониторинга методе које се користе за испитивање узорака морају бити акредитоване и/или валидоване у складу са захтевима прописа којим се уређује здравствена исправност/безбедност предмета опште употребе.

*4. Начин извештавања*

Институт за јавно здравље Србије је дужан да на основу резултата спроведеног Програма мониторинга, достави Министарству извештај о здравственој исправности предмета опште употребе на територији Републике Србије са стручном анализом и предлогом мера, најкасније до 31. јула текуће године за првих шест месеци и до 31. јануара наредне године за претходну годину.

ПРИЛОЗИ:

**Табела 2.**Извештај о спровођењу Плана мониторинга предмета опште употребе

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Р. бр. узорка | Датум узорковања | Место узорковања | Назив и адреса субјекта у пословању храном | Предмет испитивања (врста узорка) | Врста испитивања (опасности) | Број службених узорака | Утврђене неусаглашености | Предузете мере |
|  |  |  |  |  |  |  |  |  |



